b'\n_START_ARTICLE_\nHydra (mytologia)\n_START_PARAGRAPH_\nHydra (m.kreik. \xe1\xbd\x9d\xce\xb4\xcf\x81\xce\xb1, Vesik\xc3\xa4\xc3\xa4rme) oli kreikkalaisessa mytologiassa hirvitt\xc3\xa4v\xc3\xa4 olento, jolla oli k\xc3\xa4\xc3\xa4rmeen vartalo ja yhdeks\xc3\xa4n p\xc3\xa4\xc3\xa4t\xc3\xa4. Sen pystyi tappamaan vain polttamalla tai katkaisemalla sen kaikki p\xc3\xa4\xc3\xa4t nopeasti, sill\xc3\xa4 se sai uusia p\xc3\xa4it\xc3\xa4 menetettyjen tilalle nopeaan tahtiin. Se eli suolla l\xc3\xa4hell\xc3\xa4 Lernan muinaista kaupunkia Argoliksessa._NEWLINE_Hydra oli Orthoksen, Kerberoksen ja Khimairan tavoin Ekhidnan ja Tyfonin j\xc3\xa4lkel\xc3\xa4inen. Hydran p\xc3\xa4iden m\xc3\xa4\xc3\xa4r\xc3\xa4 vaihteli eri myyttiversioissa - yleens\xc3\xa4 se oli joko yhdeks\xc3\xa4n tai sata. Yksi p\xc3\xa4ist\xc3\xa4 oli kuolemattomuuden l\xc3\xa4hde, ja se kasvoi muiden suojissa._NEWLINE_Hydra oli niin myrkyllinen, ett\xc3\xa4 jopa pelkk\xc3\xa4 sen hengitys riitti tappamaan miehen.\n_START_SECTION_\nHerakleen toinen uroty\xc3\xb6: Lernan hydra\n_START_PARAGRAPH_\nEurystheuksen toinen teht\xc3\xa4v\xc3\xa4 toi Herakleen Lerna-j\xc3\xa4rvelle veljenpoikansa ja avustajansa Iolaoksen kanssa tappamaan Lernan hydraa, joka terrorisoi kaupunkia ja koko Argolista. Kun he viimein l\xc3\xb6ysiv\xc3\xa4t hydran piilopaikan, Herakles neuvoi Iolaosta j\xc3\xa4\xc3\xa4m\xc3\xa4\xc3\xa4n vahtimaan hevosia sill\xc3\xa4 aikaa kun h\xc3\xa4n houkutteli hirvi\xc3\xb6n luolastaan tulinuolia ampumalla. Herakles hy\xc3\xb6kk\xc3\xa4si hydraa kohden katkoen p\xc3\xa4it\xc3\xa4 miekallaan. Jokaisen menetetyn p\xc3\xa4\xc3\xa4n tilalle kasvoi kuitenkin kaksi uutta. Lis\xc3\xa4ksi valtava rapu saapui auttamaan hydraa tarttuen Heraklesta jalasta. Suuttunut Herakles surmasi ravun, jonka Hera sittemmin korotti t\xc3\xa4htikuvioksi, ja kutsui vuorostaan Iolaosta apuun hevosten luota k\xc3\xa4skien h\xc3\xa4nt\xc3\xa4 tuomaan mukanaan leimuavan tulisoihdun._NEWLINE_Kun Herakles leikkasi hydran p\xc3\xa4it\xc3\xa4 yksi kerrallaan, Iolaos poltti tyng\xc3\xa4t kiinni niin, etteiv\xc3\xa4t p\xc3\xa4\xc3\xa4t p\xc3\xa4\xc3\xa4sseet taas kasvamaan. Herakleen taistellessa hirvi\xc3\xb6t\xc3\xa4 vastaan h\xc3\xa4n oli l\xc3\xa4hell\xc3\xa4 kuolla myrkylliseen hengitykseen, mutta Iolaoksen avulla h\xc3\xa4n sai loputkin p\xc3\xa4ist\xc3\xa4 leikattua ja poltettua. H\xc3\xa4n leikkasi pois kaikki paitsi yhden, ikuisen el\xc3\xa4m\xc3\xa4n antavan p\xc3\xa4\xc3\xa4n, jota ei voimakeinoin pystynyt vahingoittamaan. Herakles murskasi viimeisen p\xc3\xa4\xc3\xa4n nopealla, voimakkaalla liikkeell\xc3\xa4, ja rutisti p\xc3\xa4\xc3\xa4n irti. H\xc3\xa4n hautasi p\xc3\xa4\xc3\xa4n syv\xc3\xa4lle maahan, sijoittaen valtavan kiven sen p\xc3\xa4\xc3\xa4lle. Hydran surmaamisen j\xc3\xa4lkeen Herakles kastoi nuoliensa p\xc3\xa4\xc3\xa4t hydran myrkyss\xc3\xa4 tehden ne  kuolettavan vaarallisiksi. N\xc3\xa4m\xc3\xa4 nuolet tappoivatkin my\xc3\xb6hemmin muun muassa Nessoksen, Kheironin, Foloksen ja v\xc3\xa4lillisesti my\xc3\xb6s Herakleen itsens\xc3\xa4._NEWLINE_T\xc3\xa4m\xc3\xa4 uroty\xc3\xb6 ei lopulta kuitenkaan auttanut Heraklesta suorittamaan hyvityst\xc3\xb6it\xc3\xa4ns\xc3\xa4, koska Eurystheus ei hyv\xc3\xa4ksynyt teht\xc3\xa4v\xc3\xa4\xc3\xa4 suoritetuksi veljenpojalta saadun avun vuoksi.'